《孙铭尝墨兰歌》
明代·金俊明

幽人岁晏松柏林，愁云黯淡凝寒阴。苍梧斑竹若在眼，元圃琼枝无复春。

王香隐谷久寂寞，众芳芜秽伤人心。援琴一鼓三叹息，湘水浩浩空沾襟。

有美孙卿芳竟体，读《骚》望古晞良辰。遨游结客爱奇士，一往怀抱含高深。

古来贤豪多道艺，悟余游戏皆绝伦。墨波流霏接沅澧，笔区滋畹花缤纷。

指端拂舞真貌出，鞭笞风雨何精神。怜君持赠满冰茧，珍逾端绮双南金。

言忘交澹识君旨，芳菲袭目遗愁辛。闻君剑术尤莫比，壮志俯屈同风尘。

独留纡郁寓染翰，俗外赏激谁知音。我亦沈冥旧皋羽，三岁萎约桐江浔。

何当抽怨向白日，交佩相羊情质申。徒然霜霰厉丛薄，天地岂应终不仁。

忆翁孤露旷相感，本穴空根悲至今。

作者简介：金俊明（1602—1675），原名衮，字孝章，（一作九章）号耿庵，又号不寐道人，江南吴县（今属江苏苏州）人。《历代名人年谱》作生于明万历二十九年，卒于清康熙十二年，年七十三岁。此从《续疑年录》并参《清史列传》。明诸生。少随父官宁夏，往来燕赵间，以任侠自喜。诸边帅争欲延致幕府，不就。归里后，折节读书，靡不研究，著名复社中。明亡，弃诸生杜门佣书自给，不复出。及卒，门人私谧贞孝先生。俊明好录异书，工诗古文兼善书画，尤长于墨梅。尝写陶诗及画梅寄王士祯兄弟，士祯甚宝之。世称“三绝。”